## L’Espai d’Art Contemporani de Castelló, seu del festival de música electrònica i experimental SONORAS

*** El festival, que se celebra el dissabte 24 de maig, presenta sis propostes d’avantguarda liderades per dones
* La 6a edició de SONORAS oferix una jornada d’exploració sonora i visual, amb accés gratuït**

L’Espai d’Art Contemporani de Castelló (EACC), espai de l’Institut Valencià de Cultura, acull el dissabte 24 de maig el festival de música electrònica i experimental SONORAS.

Tota una jornada, de 13:00 a 22:00 hores, en la qual l’Espai d’Art Contemporani de Castelló (EACC) es convertix en seu de la trobada dedicada a la música electrònica i experimental creada per dones. Amb entrada lliure, fins que es complete l’aforament, el festival reunirà propostes sonores innovadores i *performances* immersives, reafirmant una vegada més el seu compromís amb la diversitat artística i l’enfocament de gènere.

Organitzat amb el suport de l’Institut Valencià de Cultura, SONORAS s’ha consolidat com una cita imprescindible per als qui busquen experiències musicals que transcendixen els formats tradicionals. En esta edició, el públic podrà gaudir d’una programació que aposta per projectes individuals i col·lectius de creació sonorovisual, la *performance* i l’experimentació sonora.

**Programa del festival**

Les intervencions musicals començaran a les 13:00 hores amb Turbaa (LIVE). La combinació de Beatriz Sánchez, experta en art visual i una mestra del *live cinema* amb la proposta sonora de Severine Beata, dona vida a un potent espectacle audiovisual.

A partir de les 18:00 hores, serà el torn de Fantasma Sur. La formació, integrada per Alondra Bentley, Albert Coma, Isaki Lacuesta i Ylia, oferirà una experiència immersiva en la qual tots els gèneres poden creuar-se. Les seues cançons, escrites juntament amb el cineasta Isaki Lacuesta, s’acompanyaran de projeccions cinematogràfiques en directe creades per l’artista visual Coma.

El DJ Set de Jihane comptarà amb dos sessions a les 19:00 hores i 20:30 hores. La seua sessió transita entre el *trance, psytrance* i *hard-dance*, explorant el seu propi so i fusionant-lo amb elements visuals per a contar històries que van més enllà de la pista.

A continuació, a les 19:30 hores, serà el torn de Xenia. En 2021, l’artista va donar vida al seu distòpic primer EP Esfera, que la va dur a formar part de l’escena de grups *dark* en espanyol. Un any més tard va llançar el seu primer disc *Ruido-0*, un LP de pop fosc que no deixa de banda les seues arrels *underground* i els sons envolupants que caracteritzen la seua música.

Finalitzarà la jornada, a les 21:00 hores, Svsto, el projecte en solitari de Carla Parmenter, en col·laboració amb el productor Alejandro Da Rocha. El seu so fusiona *techno* i industrial amb lletres que disseccionen les complexitats de la joventut contemporània.

**Sobre SONORAS**

SONORAS naix amb l’objectiu de visibilitzar el treball de dones creadores en l’àmbit de l’experimentació sonora i visual. És un espai que celebra la llibertat estètica i la investigació artística, abastant des de l’*spoken word*, el circuit *bending* o el paisatge sonor, fins a l’electrònica, la música industrial o la improvisació lliure.

Des d’una perspectiva de gènere, didàctica i inclusiva, busca trencar tabús al voltant de les pràctiques artístiques ja establides i consolidades, amb la clara convicció que en la transversalitat es generen els discursos més integradors i innovadors.

Fecha: 22/05/2025